UNIQ วิ่ง 3% แบ่งเค้ก “สายม่วงใต้” 1 สัญญา เสนอราคา 1.49 หมื่นลบ.  
UNIQ วิ่ง 3 % รับอานิสงส์แบ่งเค้ก “สายม่วงใต้” 1 สัญญา เสนอราคา 1.49 หมื่นลบ. ซึ่งได้คว้างานในสัญญาที่ 4 งานออกแบบและก่อสร้างอุโมงค์ทางวิ่งและสถานีใต้ดิน ช่วงสะพานพุทธ-ดาวคะนอง
2 ก.พ. 2565

ผู้สื่อข่าวรายงานว่า วันนี้ (2 ก.พ. 2565) ราคาหุ้น บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ณ เวลา 11:12 น. อยู่ที่ระดับ 6.05 บาท บวกไป 0.20 บาท หรือขึ้นไป 3.42% โดยทำจุดสูงสุดที่ระดับ 6.05 บาท และทำจุดต่ำสุดที่ระดับ 5.95 บาท ด้วยมูลค่าการซื้อขาย 10 ล้านบาท

สำหรับราคาหุ้นบนกระดานของ UNIQ ปรับตัวขึ้นเป็นการขานรับข่าวหลังจากการรถไฟฟ้าขนส่งมวลชนแห่งประเทศไทย (รฟม.) เปิดซองข้อเสนอซองที่ 3 (ด้านราคา) การประกวดราคาจ้างก่อสร้างงานโยธา โครงการรถไฟฟ้าสายสีม่วง ช่วงเตาปูน-ราษฎร์บูรณะ (วงแหวนกาญจนาภิเษก) โดยการประกวดราคานานาชาติ สัญญาที่ 1-6  ซึ่งปรากฏผลการยื่นข้อเสนอซองที่ 3 (ด้านราคา) ปรากฏว่า UNIQ ได้แบ่งเค้กฟาดรับสัญญาที่ 4 งานออกแบบและก่อสร้างอุโมงค์ทางวิ่งและสถานีใต้ดิน ช่วงสะพานพุทธ-ดาวคะนอง ราคากลาง 15,012,703,092.65 บาท (รวม VAT และ ค่า Provisional Sum) โดยเสนอราคา 14,982 ล้านบาท